Nu vil Sony og Honda lave elbiler sammen

En ny elbils-alliance har set dagens lys. Sony og Honda har nemlig meddelt, at de fremover vil udvikle og sælge elbiler sammen. Den første model fra det nye makkerpar bliver introduceret allerede om tre år, i 2025 loves det.

Det bliver Honda der skal udvikle selve bilen, mens Sony skal tage sig af softwaresystemerne, skriver nyhedsbureauet Reuters.

Den officielle udmelding kommer efter at Sony i januar måned afslørede planer om at etablere driftsselskabet Sony Mobility Inc., der har til hensigt at ‘udforske samt bidrage til elbils-markedet’.

Ved samme lejlighed præsenterede Sony sin anden elektriske konceptbil, Vision-S 02, der var fyldt med den elektronik som Sony vil bidrage med. Nemlig “sanseteknologi, der overgår menneskesyn”. Det viser at Sony som det mindste arbejder på førerassistent-teknologi, men sandsynligvis også kigger i smug mod komplet autonom kørsel.

Sony Vision-S (foto:Sony)

Sony Vision-S 02 er en temmelig stor SUV med plads til op til syv personer. Den har en akselafstand på 3.030 millimeter, altså lige så stor som Huandai Ioniq 5 og Kia EV6. Den har to 200 kW motorer og er firehjulstrukken. Batteriet er der ingen oplysninger om.

Honda har allerede en elbil på markedet, nemlig Honda e, der på trods af, at den har fået ros, ikke har opnået voldsomt høje salgstal. Der kører eksempelvis bare 103 eksemplarer rundt herhjemme. Bilen har blandt andet et design, der virkelig deler vandene.

Du kan læse vores anmeldelse af Honda e lige her.

Honda e.

Nu vil Sony og Honda lave elbiler sammen